Агенцијата за заштита на правото на слободен пристап до информациите од јавен карактер, врз основа на член 106 став 2 и став 3 од Законот за општата управна постапка („Службен весник на Република Македонија“ бр.124/15), а согласно член 27 и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/19) и Упатството за спроведување на Законот за слободен пристап до информации од јавен карактер („Службен весникна Република СевернаМакедонија“ бр.60/20) постапувајќи по Жалба изјавена од K.T. од Радовиш, поднесена против Општина Радовиш, по предметот Барање за пристап до информации од јавен карактер, на ден 10.07.2025 година, го донесе следното:

 **Р Е Ш Е Н И Е**

**СЕ ЗАПИРА** постапката поЖалбата изјавена од K.T. од Радовиш, поднесена против Општина Радовиш, заведена во Агенцијата под бр.08-349 на 03.07.2025 година, по предметот Барање за пристап до информации од јавен карактер, **поради тоа што Жалбата се смета за повлечена**.

 **О Б Р А З Л О Ж Е Н И Е**

K.T. од Радовиш, како што е наведено во Жалбата, на 11.06.2025 година преку електронска пошта поднел Барање за пристап до информации од јавен карактер до Општина Радовиш, со кое побарал да му се достави следната информација:

„ 1. Кои важни проекти од програмата на градоначалникот за периодот 2021-2025 се целосно реализирани досега ?

 2. Кои од ветените активности се уште не се започнати и зошто?

3. Дали во текот на мандатот беа додадени нови активности што не беа дел од првичната програма? Ако да, кои се и зошто беа вклучени?

4.  Кои беа најголемите предизвици со кои се соочивте во спроведувањето на програмата?

5.   Кои проекти се сметаат за најуспешни и зошто?

6.  Дали планирате реизбор и дали ќе ги задржите истите приоритети?“

Имателот на информации по ова Барање не одговорил во законски предвидениот рок, по што Барателот на информации достави Жалба до Агенцијата, заведена под бр.08-349 на 03.07.2025 година.

Агенцијата, преку е-маил заведен под бр.08-349 од 03.07.2025 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

На 09.07.2025 година, Имателот на информации до Агенцијата преку електронска пошта достави Известување бр.35-949/3 од 07.07.2025 година, во кое е наведено: „По Жалба пристигната од Агенцијата...Општина Радовиш известува дека одговорот е даден во Решението и истото го доставуваме во прилог, заедно со бараните информации...“. Во прилог на Известувањето достави Решение бр.35-949/2 од 07.07.2025 година, со кое Барањето од Барателот на информации се уважува и во Образложението на истото се доставуваат одговори на побараните информации.

На 09.07.2025 година, Агенцијата преку е-маил го препрати Решението на Имателот на информации до Барателот на информации.

На 09.07.2025 година, Барателот на информаци преку електронска пошта до Агенцијата достави допис заведен под бр. 08-349, со кој ја извести Агенцијата дека: „Јас сум задоволен со нивните одговори и во оваа прилика ја повлекувам жалбата“.

 Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер и Законот за општата управна постапка **ЈА ЗАПРЕ ПОСТАПКАТА** по Жалбата, поради тоа што Барателот истата ја повлекол пред донесување на управен акт од второстепениот орган.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

 **Пламенка Бојчева**